ខ្មែរ​អាមេរិកាំង​តវ៉ា​នៅ​មុខ​សេតវិមាន​ប្រឆាំង​នឹង​ការ​រំលោភ​សិទ្ធិ​មនុស្ស​នៅ​កម្ពុជា
បាតុករ​ក៏​បាន​ទាមទារ​ឱ្យ​បោះឆ្នោត​ជាតិ​ឡើងវិញ​ដោយ​សារ​តែ​ពួកគេ​ចោទ​ប្រកាន់​​ថា​ការ​បោះឆ្នោត​កន្លង​មក​មាន​ការ​លួច​បន្លំ​ជាច្រើន។
វ៉ាស៊ីនតោន — ពលរដ្ឋខ្មែរអាមេរិកាំងជាង៥០០នាក់មកពីរដ្ឋនានានៅទូទាំងសហរដ្ឋអាមេរិកបានចេញមកតវ៉ានៅពីខាងមុខសេតវិមានកាលពីថ្ងៃច័ន្ទដើម្បីទាមទារឱ្យមានការដោះលែងសកម្មជនសិទ្ធិមនុស្សនិងកម្មករចំនួន២៣នាក់ដែលត្រូវអាជ្ញាធរចាប់ខ្លួននិងស្នើសុំឱ្យមានការបោះឆ្នោតជាតិឡើងវិញ។ () លោកស្រី រ៉ានី លូស្ស៊ីនស្គី អ្នករៀបចំបាតុកម្មនេះបានបញ្ជាក់ថា ការបង្រ្កាបដោយហិង្សាលើការតវ៉ារបស់ក្រុមកម្មករដែលចង់បានប្រាក់ខែ១៦០ដុល្លារ កាលពីថ្ងៃទី២និងទី៣ខែមករា រហូតដល់មានមនុស្សស្លាប់បាត់បង់ជីវិត របួសនិងចាប់ខ្លួនជាច្រើននាក់នេះត្រូវតែបញ្ឈប់ជាបន្ទាន់ហើយសហរដ្ឋអាមេរិកគួរតែជួយដើម្បីការពារដល់ពលរដ្ឋកម្ពុជា។ «បងប្អូនខ្មែរយើងមានការឈឺចាប់ណាស់អញ្ចឹងហើយបានយើងមករួមគ្នានៅទីនេះដើម្បីធ្វើការឡើងដើម្បីឱ្យដឹងថាពួកយើងនៅខាងក្រៅមានការគាំទ្រចំពោះបងប្អូនខ្មែរយើងដែលនៅខាងក្នុងហើយប្រឆាំងដាច់ខាតនូវអំពើហិង្សារបស់កងទ័ពរបស់លោកហ៊ុន សែនដែលបានសម្លាប់ប្រជាពលរដ្ឋនិងកម្មករកម្មការិនីយើង។ យើងមានការព្រួយបារម្ភណាស់ចំពោះភាពហិង្សាដែលសម្លាប់មនុស្សអត់មានការកោតញញើតនេះ»។ ក្រុមបាតុករបានយកក្រណាត់សមកពាក់នៅនឹងដៃនិងក្បាលដើម្បីកាន់ទុក្ខអ្នកដែលបានស្លាប់បាត់បង់ជីវិតនិងកាន់បដាដែលមានន័យសុំជំនួយពីសហរដ្ឋអាមេរិក សហគមន៍អឺរ៉ុបនិងអង្គការសហប្រជាជាតិ។ បដាខ្លះក៏មានសរសេរទាមទារឱ្យតុលាការឧក្រិដ្ឋកម្មអន្តរជាតិនាំយកលោកនាយករដ្ឋមន្ត្រីហ៊ុន សែនទៅកាត់ទោសចំពោះឧក្រិដ្ឋកម្មដែលកើតមានក្នុងប្រទេសកម្ពុជា។ បាតុករក៏បានទាមទារឱ្យបោះឆ្នោតជាតិឡើងវិញដោយសារតែពួកគេចោទប្រកាន់ថាការបោះឆ្នោតកន្លងមកមានការលួចបន្លំជាច្រើន។ ចាប់តាំងពីមានអំពើហិង្សាផ្ទុះឡើងជាថ្មីក្នុងប្រទេសកម្ពុជានៅដើមខែមករាមក រលកនៃការតវ៉ារបស់ក្រុមបាតុករខ្មែរអាមេរិកាំងបានកក្រើកឡើងវិញនៅតាមរដ្ឋនានា។ លោក ជាង សំអាត អ្នកដឹកនាំបាតុករមកពីទីក្រុងហ្វីឡាដែលហ្វៀ (Philadelphia) រដ្ឋផេនស៊ីលវេនៀ បញ្ជាក់ថាការបោះឆ្នោតឡើងវិញជាជម្រើសដ៏ល្អមួយជាងការប្រើប្រាស់ហិង្សានិងការប្រើបាតុកម្មតបនឹងបាតុកម្មដូចដែលលោកនាយករដ្ឋមន្ត្រីហ៊ុន សែនបានប្រកាសកាលពីថ្ងៃសៅរ៍ឱ្យអ្នកគាំទ្ររបស់លោកត្រៀមក្រោកឈរធ្វើបាតុកម្មដែរ។ លោកបានបន្ថែមទៀតថា៖ «បើសិនជាគាត់មានជំនឿថាមានប្រជាជនគាំទ្រគាត់ខ្ញុំជឿថាគាត់នឹងហ៊ានបោះឆ្នោតឡើងវិញ ដោយសារមូលហេតុថាប្រជាជននឹងគ្មានការគាំទ្រគាត់ទេ អញ្ចឹងហើយបានជាគាត់ក្រាញអំណាចតទៅទៀត»។ ក្នុងពេលដែលមានបាតុកម្មនេះក្រុមអ្នកតស៊ូមតិឱ្យមានលទ្ធិប្រជាធិបតេយ្យនិងសិទ្ធិមនុស្សនៅកម្ពុជាដែលមានវត្តមាននៅមុខសេតវិមានដែរបានប្រកាសថានឹងដាក់ពាក្យប្តឹងទៅតុលាការឧក្រិដ្ឋកម្មអន្តរជាតិនៅដំណាច់ខែមករានេះដើម្បីឱ្យតុលាការនេះដឹងពីការរំលោភសិទ្ធិមនុស្សនិងការគៃបន្លំលទ្ធផលនៃការបោះឆ្នោតជាតិឆ្នាំ២០១៣កន្លងមកនេះ៕